# Yuval Ne'eman

Yuval Ne'eman (14 de maig de 1925, Tel-Aviv, Palestina Britànica – 26 d'abril de 2006, Tel-Aviv, Israel) fou un físic i polític israelià.

## Vida

Net d'un dels fundadors de la ciutat de Tel-Aviv, acabà els estudis secundaris als 15 anys. Als 16 anys, començà els estudis d'enginyeria mecànica i elèctrica al Technion (Institut Tecnològic d'Israel) a la ciutat de Haifa. En el seu quart any al Technion fou escollit per encapçalar l'Associació Sindical d'Estudiants. Ell i els seus amics treballaren per aconseguir un acord entre les faccions rivals de grups paramilitar de resistència "Lehi", "Etsel" i "Haganà". Després de la seva graduació, treballà com a dissenyador hidrodinàmic durant un any. S'uní a l'Haganà que donà a llum a les Forces de Defensa d'Israel. Romangué durant 12 anys, lluitant durant la Guerra araboisraeliana de 1948 com a comandant en el camp i després fou vice-cap d'operacions a l'Alt Comandament. El 1958, Ne'eman anà a l'Imperial College de Londres per doctorar-se sota la direcció del físic Abdus Salam, futur premi Nobel de Física. Al mateix temps, serví com a agregat militar d'Israel.
Quant a la seva activitat acadèmica, Ne'eman fou el fundador i cap del Departament de Física i Astronomia de la Universitat Tel-Aviv (1965-1972), exercí de president de la mateixa universitat (1971-1975), i després de director de l'Institut d'Estudis Avançats Mortimer i Raymond Sackler al TAU (1979-1997). El 1969 fou el primer degà de l'Escola d'Enginyeria. El 1997-2002 fou elegit president de l'Associació d'Enginyers d'Israel. El 1968 fundà el Centre de Teoria de Partícules de la Universitat de Texas a Austin.
Com a polític a finals dels anys 70 fou un dels fundadors del partit de Tehiyà, oposat als acords de Camp David. Fou elegit membre del parlament israelià Kenésset com a membre de Tehiyà durant els mandats 10, 11 i 12 del Kenésset. Fou nomenat primer ministre israelià de la ciència i el desenvolupament 1982-1984, i de nou el 1990-1992, quan també exercí com a Ministre de l'Energia. Fundà l'Agència Espacial d'Israel (1983) i la presidí. També la Comissió d'Energia Atòmica d'Israel (1965-1984) i la presidí (1982-1984) i ocupàr el càrrec de director científic a l'establiment IAEC Soreq (1961-1963). Ne'eman fou el primer científic de Defensa d'Israel el 1974-1976. Exercí com a president de l'Oficina d'estàndards d'Israel el 1972-1976 i presidí el Comitè Directiu del projecte d'unir la Mar Morta amb la Mediterrània per un canal amb una central hidroelèctrica 1977-1983.

## Obra

A principis dels anys seixanta del segle XX es descobrien noves partícules i el seu nombre aviat s'aproximà a les cent. Ne'eman el 1962 en realitzà una organització sobre la base del grup de simetria SU(3), que també fou proposta pel físic estatunidenc Murray Gell-Mann i que aquest anomenà la via òctupla. Aquesta classificació, sovint comparada amb la taula periòdica, fou validada experimentalment el 1964 quan s'observà la partícula omega minus Ω$^–$, prevista per aquest esquema, al Laboratori Nacional de Brookhaven a Upton, Nova York. Ne'eman també fou el primer a suggerir que les partícules que experimenten la força nuclear forta, com protons o neutrons, són compostes per tres "maons" fonamentals, que després foren anomenats quarks, quan Gell-Mann i George Zweig desenvoluparen aquesta hipòtesi.
Després de 1977, canvià de branca de coneixement i generalitzà la teoria de l'evolució formulant un paradigma universal, aplicant-la després a diverses àrees, especialment l'antropologia cultural i l'epistemologia evolutiva.

## Referències

* 1 2 3 4 5 «Prof. Yuval Neeman - Physicist». [Consulta: 7 maig 2020].